別子瞻
作者：秦觀
朝代：宋

paragraphs: 人生異趣各有求，繫風捕影祇懷憂。
我獨不願萬戶侯，惟願一識蘇徐州。
徐州英偉非人力，世有高名擅區域。
珠樹三株詎可攀，玉海千尋真莫測。
一昨秋風動遠情，便憶鱸魚訪洞庭。
芝蘭不獨庭中秀，松栢仍當雪後青。
故人持節過鄉縣，教以東來償所願。
天上麒麟昔漫聞，河東鸑鷟今纔見。
不將俗物礙天真，北斗已南能幾人。
八磚學士風標遠，五馬使君恩意新。
黄塵冥冥日月換，中有盈虛亦何算。
據龜食蛤暫相從，請結後期游汗漫。